Aalborg Kommune fortsætter reguleringen af måger i Aalborg by. Allerede i foråret gik kommunen i gang med at skyde måger i Aalborgs midtby. Men på baggrund af rigtig mange borgerhenvendelser om generende måger, har kommunen søgt Naturstyrelsen om udvidet tilladelse til at bekæmpe mågerne i byen. Og den tilladelse er nu kommet i hus. Tilladelsen er allerede trådt i kraft her pr. 1. august og skytterne er allerede gået i gang. Naturvejleder i Aalborg Kommune, Klaus Godiksen, opfordrer folk til at hjælpe med at bekæmpe problemet. - Mågerne søger derhen, hvor de kan finde noget at spise.  Typisk går de efter affald, som er smidt i gaderne eller i skraldespandene. Derfor er det vigtigt, at man ikke smider affaldet fra sig i gader og parker, men at man smider det i affaldsstativer, hvor der er låg på. Fordring af duerne er selvsagt også en meget meget dårlig ide, siger han. Bekæmpelsen af måger sker i samarbejde med Mortalin Skadedyrservice.

Opsummering:
Mågerne er igen i skudlinjen i Aalborg Kommune - bogstaveligt talt. For kommunen vil nemlig skyde endnu flere af fuglene.